b'\n_START_ARTICLE_\nIvan Vurnik\n_START_SECTION_\n\xc5\xbdivljenjepis\n_START_PARAGRAPH_\nArhitekturo je \xc5\xa1tudiral pri profesorjih K\xc3\xb6nigu in O. Wagnerju na Dunaju. V svojem delu se je trudil ustvariti slovenski nacionalni slog, ki bi zdru\xc5\xbeeval smotrnost in oblikovno izraznost, uporabnost in lepoto. Ideje je Vurnik iskal v ljudskih umetnostnih oblikah, v postsecesijskih trendih. Prav to iskanje ljudske dekoracije ga je prisililo, da je v za\xc4\x8detku zatrl silnico svojega ustvarjalnega zna\xc4\x8daja, ki ga je kasneje pripeljala do odlo\xc4\x8dnega modernizma. Zakonca Vurnik je zelo prizadela smrt sina Nika, ki so ga med drugo svetovno vojno ustrelili Italijani.\n_START_SECTION_\nDelo\n_START_PARAGRAPH_\n\xc5\xbde pred prvo svetovno vojno je skupaj z \xc5\xbeeno Heleno Vurnik, slikarko, uredil \xc5\xa1kofijsko kapelo v Trstu (1913-1915), v podobnem slogu pa sta leta 1919 prenovila tudi cerkev sv. Katarine v Topolu pri Medvodah. _NEWLINE_Eden vrhuncev njegove umetnosti in t. i. \xc2\xbbnacionalne smeri\xc2\xab\xc2\xa0je prav gotovo pisano okra\xc5\xa1ena zunanjost in pritli\xc4\x8dje stavbe Zadru\xc5\xbene gospodarske banke v Ljubljani, ki sta jo skupaj z \xc5\xbeeno ustvarila leta 1922._NEWLINE_Zasnoval je tudi na\xc4\x8drte za letno kopali\xc5\xa1\xc4\x8de v Radovljici, ki ga je krasil skakalni stolp in na\xc4\x8drte za edini radovlji\xc5\xa1ki hotel Grajski dvor. Je avtor centralnega objekta bolni\xc5\xa1nice Golnik in telovadnice na Taboru v Ljubljani._NEWLINE_V Mariboru so leta 1928 po njegovih na\xc4\x8drtih zgradili Vurnikovo delavsko kolonijo (tudi: mestna delavska kolonija), ki je zgleden primer uspe\xc5\xa1ne socialne gradnje na Slovenskem med obema svetovnima vojnama.'